साथ ही ब्रिक्स ने मजबूत कोटा आधारित, संसाधन संपन्न आईएमएफ की भी वकालत की है। भारत समेत दुनिया में आर्थिक रूप से तेजी से उभरते पांच प्रमुख देशों के समूह ब्रिक्स ने अंतराष्ट्रीय मुद्राकोष को मजबूत बनाने , इसकी कोटा व्यवस्था में सुधार और इसे पर्याप्त रूप से संसाधन सम्पन्न बनाए जाने की अपील की है, ताकि इसके जरिए विकासशील देशों की ढांचा गत विकास के लिए धन की कमी को पूरा किया जा सके तथा वृद्धि को गति दी जा सके। गोवा में दो दिन चले आठवें ब्रिक्स शिखर सम्मेलन के बाद आज जारी संयुक्त घोषणापत्र में कहा गया है, ‘‘हम अंतरराष्ट्रीय मुद्राकोष (आईएमएफ) को मजबूत, कोटा आधारित और पर्याप्त रूप से संसाधन संपन्न बनाए जाने के लिए अपनी प्रतिबद्धता की फिर से पुष्टि करते हैं। आईएमएफ को संसाधन के लिए कर्ज का सहारा एक अस्थायी उपाय होना चाहिए।’’ दीर्घकालीन टिकाऊ वृद्धि सुनिश्चित करने के लिये संपर्क सुविधाओं समेत समेत विविध प्रकार के बुनियादी ढांचों में सार्वजनिक-निजी निवेश के महत्व को रेखांकित करते हुए पांच देशों के समूह के नेताओं ने कहा कि इस काम में धन की कमी को बहुपक्षीय विकास बैंकों की भूमिका के विस्तार के साथ पूरा किया जाना चाहिए।